paragraph_text: U gotovo 20 godina sudjelovanja Oružanih snaga Republike Hrvatske u misijama potpore miru, HV nije imala nitijednog smrtno stradalog pripadnika sve do 24. srpnja 2019. godine kada je u napadu bombaša samoubojice na vojno vozilo HV u Kabulu, Afghanistanu od posljedica napada preminuo hrvatski specijalac, te pripadnik Zapovjedništva specijalnih snaga, skupnik Josip Briški. Skupnik Josip Briški posmrtno je odlikovan Redom kneza Domagoja s ogrlicom i Zlatnom Domovinskom medaljom te Brončanom zvijezdom Oružanih Snaga SAD-a, medaljom NATO-a za sudjelovanje u operaciji ISAF/RSM i značkom eksperta pješaštva američke kopnene vojske. U čast skupniku Briškom, Središte za međunarodne vojne operacije OSRH, danas nosi njegovo ime. Također, pripadnici ZSS-a svake godine njemu u čast održavaju memorijalno natjecanje u streljaštvu te svaki dan brinu o sjećanju kako na skupnika Josipa Briškog tako i na sve druge poginule pripadnike specijalnih postrojbi OSRH iz Domovinskog rata, čija je tradicija i ostavština čvrsto utkana u Zapovjedništvo specijalnih snaga.